Ouers gebroke oor Downsindroom-kind se eensame dood in hospitaal | Maroela Media
Ouers gebroke oor Downsindroom-kind se eensame dood in hospitaal
Die Gautengse departement van gesondheid stel ondersoek in nadat 'n jong meisie met Downsindroom in die Helen Joseph-hospitaal opgeneem is en daar gesterf het, maar haar ouers eers sowat ses weke later oor haar dood ingelig is.
Rene Andrews (15), van Eldoradopark in Johannesburg, is op 9 Augustus vir 'n longinfeksie in die hospitaal opgeneem. Weens Covid-19-beperkings kon haar ouers, Colin en Jasmine, haar glad nie in die hospitaal besoek nie. Hulle het die hospitaal egter deurlopend gebel om terugvoer oor Rene se toestand te kry en is herhaaldelik verseker dat haar toestand goed is.
Op 9 Oktober is Rene se ouer suster, Venash, 'n matriekleerder, na die hospitaal om 'n spesiale pakkie vir Rene te gaan aflewer.
Charis Pretorius, die familie se woordvoerder, sê Venash is daar ingelig dat haar suster nié 'n pasiënt in die hospitaal is nie. Sy het daarop aangedring dat haar suster in die hospitaal opgeneem is en is glo aangesê om die volgende dag terug te keer om sélf deur die hospitaal na Rene te soek.
Met die gesin se terugkeer die volgende dag is daar aan hulle gesê dat Rene reeds op 27 Augustus dood is. Hoewel sy aanvanklik in die kindersaal van die hospitaal opgeneem is, is die kind oënskynlik na 'n vrouesaal oorgeplaas.
Pretorius sê die gesin is platgeslaan en veral Jasmine sukkel om Rene se dood te verwerk. "Hulle is gebroke. Die gesin is deur 'n verskriklike tyd," het sy gesê.
Omdat Rene 'n geruime tyd in die lykshuis was voordat haar gesin haar liggaam kon identifiseer en opeis, is hulle aangeraai om nie na haar liggaam te kyk nie.
Foto: Timothy Bernard/African News Agency(ANA)
Sy is Donderdag in Johannesburg begrawe.
Pretorius sê hulle glo hospitaalpersoneel het bloot nie die moeite gedoen om werklik te gaan vasstel wat Rene se toestand is nie. Óf dít, óf hulle is leuens vertel. Sy sê spesifieke protokol oor die hantering van pasiënte met spesiale behoeftes is duidelik ook nie gevolg nie.
Kwara Kekana, woordvoerder van die Gautengse departement van gesondheid, het gesê die waarnemende LUR vir gesondheid in die provinsie, Jacob Mamobolo, het opdrag gegee dat 'n omvattende ondersoek na die hantering van Rene se saak gedoen word. Hy het ook sy medelye met die gesin betuig.
"Dit is nooit maklik om 'n geliefde te verloor nie, veral nie as daardie geliefde 'n jong mens is wie se toekoms voorgelê het nie. Die ondersoek na die hantering van Rene se saak sal ons help om pasiënte se sorg te verbeter," het Mamobolo gesê.
Senior beamptes van die departement het die afgelope week reeds die Andrews-gesin ontmoet en nog 'n vergadering word volgende week gehou.
Downsindroom Suid-Afrika het op sy beurt die manier waarop die hospitaal die situasie hanteer het ten sterkste veroordeel. Ancella Ramjas, nasionale direkteur van die organisasie, sê diegene verantwoordelik vir die gebeure moet aanspreeklik gehou word.
Die organisasie eis ook dat die uitslag van die ondersoek na die verloop van gebeure ná afhandeling daarvan bekend gemaak word.
16 vas vir onwettige mynbedrywighede
Ag nee! Hierdie breek 'n mens se hart! Mag die ondersoek darem daartoe lei dat die familie 'n mate van geregtigheid kry.